Chortnica

Chortnica ( Cortnitz, serbsce tež Kortnica) je hornjołužiska wjeska  () na wuchodźe Budyskeho wokrjesa a słuša z lěta 1994 k městu Wóspork.

 Geografija 
Leži we wužłobinje při sewjernej kromje Hornjołužiskich honow něhdźe štyri kilometry sewjerozapadnje Wósporka a dwaj kilometraj juhowuchodnje Barta. Najblišej susodnej wsy stej k Malešecam słušace Brězecy na zapadźe a Hrodźišćo na juhowuchodźe. Nimo wjeski wjedźe na juhu zwjazkowa awtodróha 4.

 Ležownostne mjena 
Michał Rostok naliči 1887 slědowace serbske ležownostne mjena: Winica, W Hečec dołach, W Kukačach, Na Libšec, W dubach, Na pěskowej horje, W studničkach, Na Bětli, Za chójnu, Pola poslěnich kerkow, W brězynach, W nowym haće, Pola bramborskich kamjenjow, Pola Běłeje Hory, W Rólawach, Zezady cyhlowanče, Pola fórbarka, Na Korčmach.Michał Rostok: Ležownostne mjena. W: ČMS 40 (1887), str. 3–50, tu str. 8 (digitalizat).

 Stawizny 
mini|left|Saksko-pruskej měznikaj mjez Chortnicu a Zubornicu
Mały kulowc, wobstejacy z tři- abo štyristronskich statokow, naspomni so prěni raz w lětomaj 1407/08 jako Cortenicz. Wjesne mjeno pochadźa wot serbskeho słowa za wosebitu družinu psow, chortow. Ležownostne knjejstwo měješe Hrodźišćanske ryćerkubło. Srjedź 19. lětstotka wupućowaše něhdźe 20 Chortničanskich Serbow do Awstralskeje. 

Wot 1815 do 1945 ležeše Chortnica jenož dwaj kilometraj zdalena wot prusko-sakskeje hranicy.

 Wobydlerstwo a rěč 
Po Mukowej statistice měješe Chortnica we 1880tych lětach 139 wobydlerjow, mjez nimi 137 Serbow (99 %) a jenož dwaj Němcaj. W lěće 1925 rěčeše po hamtskej statistice hišće 114 wot 128 wobydlerjow serbsce.

W lěće 1925 bě mjez 128 wobydlerjemi 122 ewangelskich a šěsć katolskich. Ewangelscy wěriwi přisłušeja znajmjeńša ze 16. lětstotka Hrodźišćanskej wosadźe.

 Wosobiny 
 Jan Bohuwěr Dalwica-Dólba (1785–1849), ludowy kěrlušer; bydleše wjace hač 30 lět w Chortnicy
 Jan Róža (1874–1943), žiwnosćer, wjesnjanosta, kulturny prócowar; bydleše w Chortnicy

 Žórła 


 Wotkazaj 



Kategorija:Sydlišćo w Budyskim wokrjesu
Kategorija:Sydlišćo w Hornjej Łužicy
Kategorija:Wóspork
Kategorija:Sydlišćo w serbskim sydlenskim rumje
Kategorija:Prěnje naspomnjenje 1408
Kategorija:Něhdyša gmejna (Wokrjes Budyšin)
Kategorija:Rozpušćenje gmejny 1936